El Consell inicia la recuperació del primer tram del trenet
23 de febrer de 2017

Carcaixent

La consellera d'Habitatge, Obres Públiques i Vertebració del Territori, María José Salvador, va anunciar ahir, en la reunió mantinguda amb els alcaldes de les mancomunitats de la Ribera i la Safor per tractar este tema, que la Generalitat durà a terme la recuperació del primer dels trams del camí natural de l'Antic Trenet, entre Carcaixent i Dénia, concretament l'anomenat Tram 3, que discorre entre l'antiga Estació de la Barraca d'Aigües Vives i l'antic Baixador de Benifairó de la Valldigna.

Durant el transcurs de la reunió, María José Salvador va informar que el seu departament col·laborarà amb les mancomunitats de la Ribera Alta i de la Safor "en la inversió per a la recuperació d’esta via de tren, que en el seu moment va canviar la vida dels municipis que travessava i ara és moment d'adaptar-la a les noves maneres de mobilitat sostenible per a vianants i ciclistes ". De fet, ha apuntat que "esta transformació també pot convertir-se en un focus d'atracció turística per als municipis d'aquestes comarques".

Salvador, que va estar acompanyada pel subsecretari de la Conselleria, Francesc Signes, i pel director general d'Obres Públiques, Transport i Mobilitat, Carles Domingo, ha recordat que este traçat està dins de les competències del Ministeri, però que des de 2010 no s'hi ha fet cap actuació; per això, ha apuntat que la Generalitat, "dins de les nostres limitacions pressupostàries, anem a apostar per este camí natural de l'Antic Trenet amb una inversió d'uns 750.000 euros que s'inclourà en els pressupostos del 2018, i serà una de les actuacions a desenvolupar dins del Programa Operatiu FEDER 2014-2020 de la Unió Europea, que cofinancen el 50% de les actuacions ". A més, este tram disposa d'un projecte de construcció més avançat i no requereix expropiacions per a l'obtenció del sòl necessari.

7'5 km de gran interés paisatgístic

El tram on actuarà la Generalitat és de gran interés paisatgístic, té una longitud aproximada de 7'5 km i discorre en gran part pel traçat de l'antic ferrocarril, molt pròxim a la carretera de titularitat de la Generalitat CV-50 -la qual creuarà a nivell en una ocasió- i al Convent de Santa Maria d'Aigües Vives.

Per la seua banda, la Mancomunitat de la Ribera Alta s'ha compromés a actualitzar el projecte tècnic, aportarà el sòl per poder materialitzar les obres, així com els permisos necessaris, i es compromet a la conservació integral de la via. En la seua intervenció, la consellera ha lloat el treball de la Mancomunitat a favor dels veïns dels municipis que la integren en presentar "un gran projecte com este". Davant d'això, Salvador ha convidat altres administracions a invertir en este projecte per a fer possible, "a poc a poc i entre tots de manera conjunta, la recuperació completa de tota la via perquè serà de gran importància per als municipis d'estes comarques".

Per la seua banda, el president de la Mancomunitat Ribera Alta, Txema Peláez, ha valorat "la disposició de la Conselleria per fer realitat un projecte molt important per a les dues comarques perquè vertebrarà el territori, permetrà models alternatius de mobilitat i de turisme, i aproparà l'interior a la costa, i espere que siga un atractiu turístic més ".

Antic Trenet entre Carcaixent i Dénia

Cal recordar que la rehabilitació del traçat de l'Antic Trenet que comunicava Carcaixent amb Dénia, en el tram entre Carcaixent i Tavernes de la Valldigna i la seua adequació per a ser utilitzat com a itinerari ciclopeatonal, és una actuació promoguda per les mancomunitats de la Ribera Alta i de la Safor. L'anomenat trenet és el traçat de via estreta més antic de la península i va ser construït per la necessitat de donar una eixida al mar als productes generats per la intensa activitat agrícola que es desenvolupava a la ribera del Xúquer en la segona meitat del segle XIX.

Este trenet, inaugurat el 1864, va ser el primer tramvia de tracció animal d'Espanya. En 1880 es va escometre la modernització de la línia, la tracció dels vagons va passar a ser per vapor, i es va admetre fins i tot el transport de passatgers. El tram de línia entre Carcaixent i Gandia es va mantindre en ús fins a 1969, en què es va tancar, i el tram entre Gandia i Dénia fins a 1974. La Mancomunitat de la Ribera Alta ha realitzat el projecte de construcció denominat 'Camí Natural de l'Antic Trenet', a fi de definir i valorar les obres a realitzar i les necessitats de sòl i reposició de servituds.

L'actuació total, des de l'estació de ferrocarril de Carcaixent fins a l'estació de ferrocarril de Tavernes de la Valldigna, a la qual s'ha afegit una connexió fins a la platja, ha estat dividida en 7 trams per a facilitar la licitació i construcció d'estet eix ciclopeatonal. Per això, la col·laboració de la Generlaitat en esta actuació s'emmarca dins de l'aposta de l'actual Consell per la mobilitat sostenible i la vertebració del territori, que està impulsant la Conselleria i que se centra en el desenvolupament d'actuacions de recuperació de camins històrics i vies verdes per al seu ús com a itineraris per a bicicletes i vianants.

L'objectiu és arribar a disposar d'una xarxa de vies per a bicicletes i vianants al llarg del territori de la Comunitat Valenciana, i així potenciar la mobilitat sostenible amb mitjans no motoritzats, afavorir l'apreciació del patrimoni natural i cultural del territori i impulsar les activitats d'oci i esbarjo d'una manera respectuosa amb l'entorn.